DUT-lesings wéér opgeskort ná geweld | Maroela Media
Ondanks pogings deur die bestuur van die Durban-Universiteit vir Tegnologie (DUT) om betogings by die instansie te beëindig sodat onderrig kan voortgaan, moes akademiese bedrywighede weer eens by vyf van sy kampusse tot verdere kennisgewing opgeskort word.
Prof. Thandwa Mthembu, DUT se vise-kanselier, het Maandagaand laat in 'n verklaring gesê die akademiese program op al vyf kampusse in Durban is tot verdere kennisgewing opgeskort. Dit kom nadat studentebetogings Maandag weer opgevlam het terwyl die universiteitsbestuur met die raad van studenteverteenwoordigers (SR) vergader het oor die studenteraad se eise.
Akademiese bedrywighede op DUT se twee kampusse in Pietermaritzburg gaan wel voort soos normaal.
Mthembu sê die opskorting van DUT se akademiese program is "teleurstellend", maar die instansie kan nie die veiligheid van personeel en studente in gedrang bring nie. "Die dreigemente wat deur sekere lede van die SR gemaak word, moet ernstig geneem word veral in die lig van die vlakke van geweld wat ons twee weke gelede gesien het en die uitdagings tans by sommige van ons suster-universiteite," het Mthembu gesê.
Hy het vermoedelik verwys na die gewelddadige betogings by die Mangosuthu-Universiteit vir Tegnologie in uMlazi waar verskeie studente gister op aanklag van openbare geweld in hegtenis geneem is.
Lesings sou gister by DUT hervat word nadat die akademiese program twee weke lank opgeskort is terwyl die bestuur tot 'n vergelyk probeer kom het met die betogende studente. Die opskorting van die akademiese bedrywighede het gekom nadat 'n student, Mlungisi Madonsela, tydens 'n betoging op die kampus geskiet is en later in die hospitaal gesterf het.
Madonsela was deel van 'n groep van ongeveer 30 studente wat, gewapen met klippe en bakstene, probeer het om die administrasiegebou op die Steve Biko-kampus te bestorm. 'n Vrouepersoneellid van DUT is ook tydens die geweld beseer – haar neus is gebreek toe 'n student haar glo met 'n baksteen gegooi het. Sy moes in die hospitaal opgeneem word.
Die studente betoog teen akkommodasie wat hulle meen nie op standaard is nie, probleme met studiebefondsing en ander kwessies. Die SR het al verskeie kere met DUT oor hul besware vergader, maar 'n beplande vergadering Sondag moes laat vaar word omdat net enkele SR-lede vir die vergadering opgedaag het en sommige baie laat daar aangekom het.
Mthembu sê hoewel DUT die veiligheid Maandag op die kampusse verskerp het, is lesings steeds ontwrig en personeel en studente geïntimideer.
Intussen het die SR, waarvan die leier ook verbonde is aan die EFF-studentekommando, in 'n verklaring gesê hulle het nooit ingestem dat lesings Maandag hervat kan word nie. Luidens die verklaring sal die studente eers toelaat dat lesings hervat word sodra daar aan al hul besware gehoor gegee is. Dit sluit in dat die veiligheidsmaatskappy waarvan die werknemer na bewering Mandonsela geskiet het, se dienste beëindig word.
Mthembu sê egter dit was die SR-voorsitter wat in 'n vergadering op 8 Februarie voorgestel het dat akademiese bedrywighede Maandag hervat word.
"Nie een enkele lid van die SR het verskil van die SR-voorsitter se voorstel nie, hoewel sommige nuwe voorwaardes geopper het wat nog nooit ter tafel was nie. Sommige SR-lede het hul afkeur uitgespreek dat lesings hervat word, maar die vergadering het ooreengekom dat die voorwaarde dat lesings eers hervat word wanneer al die probleme opgelos is, onredelik is," sê Mthembu.
Verregaande!!? Kry reeds alles verniet en nou is die koshuiskamers oud-modies! Wat is volgende. Dit lyk nie vir my of dié studente lus is vir leer nie.
Dis omdat hulle alles verniet kry. Van die 1976 opstande is hul leuse nog altyd "ONS BRAND OM TE LEER"
Ai ek wens dat die "studente" begin leer vir my generasie was dit n voorreg om te kon studeer en ons was trots daarop
Orals ter Wereld soms n Betoging. Wat hier uitstaan, gewapen met klippe en bakstene!! Viva Africa!!
Nou die SAPD lede? Is hulle deel van die betoging of verontrief hulle die publiek sodat die betogers tog net gemaklik kan loop? As hulle nie wil leer en die fasiliteite wat beskikbaar is wil gebruik nie, maak dit toe en gebruik dit dan eerder as huisvesting vir die onwettige immigrante in die land.